Neville Johnson: **Isten királysága bennünk van!**

Fel kell készülnünk, és elő kell készítenünk az Úr útját. Isten nagyon csodálatos dolgokat akar tenni az elkövetkezendő néhány éven belül, és nekünk erre fel kell készülnünk. Szóval, meg fogjuk vizsgálni azt a témát, hogy Isten királysága bennünk van. Nekünk ezt meg kell értenünk. A legkevésbé megértett igazság ez, és nagyon kevés az a keresztény, aki igazán megérti a jelentését és a teljes jelentőségét, hogy mit jelent az, Isten királysága bennünk van. Pedig le van írva a Bibliában, úgy, mint egy titok.

Nézzük meg a **Kolossé 1:26**-ot. *Ez az üzenet pedig az a titok, amely öröktől fogva mindezidáig el volt rejtve. Most azonban Isten megmutatta az övéinek*. A **27**-es versben látjuk, ugyanis azt akarta, hogy népe világosan megértse, milyen nagy és dicsőséges ez a titkos igazság, amely az Izraelen kívüli nemzetekre is vonatkozik. Ez a titok pedig az, hogy Krisztus bennetek lakozik, Ő a mi dicsőséges reménységünk. Mert Jézus Krisztus bennünk van! Ha te újjászülettél Isten Szelleme által, benned van Jézus Krisztus!

Az Ő királysága bennünk van. És teljesen meg kell, hogy értsük ezt, fel kell, hogy fogjuk. És tudod, ahogy ez a világ egyre jobban szétesik, elkorcsosodik, és megtévesztésbe kerül, kell, hogy mi királyság-tudatúvá váljunk. Ennek a generációnak meg kell ismernie Isten királyságának üzenetét, és hogy jön erre a földre egy királyság. Szóval, ezt fogjuk megvizsgálni ebben a sorozatunkban. És hogy milyen fontos úgy működnünk, hogy abból éljünk, hogy a királyság bennünk van, és így belülről kifelé éljünk.

Nem tudjuk ezt pontosan megérteni – Isten királyságát – addig, amíg meg nem értjük, hogy ez a királyság bennünk van, bennünk él. Tudod, csak azt kaphatod meg, és csak abba léphetsz be, ami valójában belül vagy, a te bensődben. Nagyon fontos, hogy ezt megértsük. És látod, ezért van az, hogy minden - nehézségek, a csalódottságok és a megpróbáltatások -, mindezek a dolgok azért vannak, hogy a mi bensőnket növelje, terjessze, kitágítsa. De meg kell értenünk azt, hogy miért fontos az, hogy a mi bensőnk terjeszkedjen, vagy növekedjen, vagy táguljon. Igazából, ami belül te vagy, ez az, ami igazából számít.

Pál apostol azt mondja: Ne a test szerint ismerjünk meg valakit, hanem a szelleme által. Hiába látjuk kívülről az embereket megnyilvánulni, vagyis az ő lelki megnyilvánulásai által csak akkor ismerünk meg valakit, ha megismerjük azt, hogy kik ők valójában belül. Mert ez az igazi éned, aki belül vagy. Szóval, először is az első változás, amit Isten el akar bennünk érni, ez a gondolkodásmódunk megváltoztatása. Szét akarja rombolni azt a fajta gondolkodásmódot, ami eléggé elterjedt – sajnos -, az pedig az, hogy szükségtudatúak vagyunk. A keresztények annyira szükségtudatúak, mindig tudják, hogy mire van szükségük. Jönnek a gyülekezetbe, és állandóan csak azért jönnek, hogy a szükségüket betöltse Isten. De Isten le akarja rombolni bennünk ezt a gondolkodásmódot, és azt akarja, hogy egy teljesen más minta, vagy formula által éljünk.

A **Lukács evangéliuma 17. rész 21.** verse azt mondja: *Nem úgy, ahogy rámutattak, hogy: Itt van, vagy ott van. Mert Isten királysága bennetek van, és köztetek van. Bennetek van.* És ez a kifejezés, hogy „bennetek van”, ez abból a görög szóból származik, hogy „*entosz*”, ami azt jelenti, hogy belül, a te bensődben van. Szó szerint azt jelenti, hogy Isten királysága a te bensődben van. Jézus azt mondta: A királyság nem az által jön el, hogy te kívülről ezt látod, vagy meg tudod figyelni, ez nem látható a természetes, külső szemeddel, mert egy teljesen más valóságban, szellemi atmoszférában, a te bensődben él. A zsidók fizikai királyságot kerestek. A tanítványok is fizikai királyságot akartak létrehozni. Azt gondolták, hogy Jézus majd a Római Birodalmat lerombolja, és megváltja őket. Izraelt felszabadítja az ő uralmuk alól. Szóval, egy fizikai királyságot kerestek, és azt várták, hogy azt hozza majd Ő el.

2009. március 22-én leültem, és amint kerestem kora reggel az Urat, abban a pillanatban ott találtam magam egy félsivatagos helyen. Körülbelül két és fél méterre voltam ettől a félsivatagos helytől, és volt ott egy kút. Ez egy eléggé ősi, vagy régi kútnak nézett ki. Nagyon nagy hőség volt, és nagyon nagy szárazság. És megláttam az Urat, aki ott ült a kútnál, ahogy az Ige is mondja, amikor Jézus találkozott a szamáriai asszonnyal. És láttam, amint ez az asszony odamegy a kúthoz, és hallottam a beszélgetést Jézus között és a nő között.

Jézus Krisztus maga odafordult hozzám, és azt mondta nekem: *A Jákob kútja szimbolizálja azt, hogy benned, a te bensődben is van egy kút. Ez a kút olyan mélységekkel rendelkezik, amit meg sem lehet mérni. Tehát mérhetetlen mélységekkel rendelkezik. És ez az útja, vagy a kapuja az én királyságomnak*. Azt mondta: *A benned levő királyságomat nagyon kevesen értették még meg, de ez a generáció meg kell, hogy értse.* És azt mondta: *A te szíved, ami bennem van, kell, hogy az én trónommá váljon. És te, ahogy a világ világosságává válsz, te Isten királyságává válsz ennek a világnak.* Azt mondta: *Bennem teljessé válsz, és Isten teljessége benned lakozik. Meg kell tanulnod úgy járni, hogy az én királyságom benned él, és abból élsz kifelé.*

Egyenesen a szemembe nézett, és azt mondta: *Úgy, ahogy Dávid sátora is benned van, és a szövetség ládája is benned van, ugyanúgy a Sion hegye is benned van, és ezért teljesen komplett, teljesen teljes vagy. És az én királyságomban nincs betegség, nincs félelem, nincs semmi rossz, ami benned van. Ha a lelki valóságban élsz, akkor nem tudod megtapasztalni az én királyságom valóságát, ami a szellemedben van. De meg kell tanulnod szellemből élned. Abból a szellemből, ami benned van. Ha megtanulsz szellemben élni, és szellemben járni, akkor továbbra is az én királyságomban fogsz élni és járni.*

Azt mondta: *A menny a szívedben van. Az én királyságomban. Az idő és a tér, amit te ismersz, az nem létezik az én királyságomban, ami benned van. Az én királyságom benned úgy működik, hogy azt nem korlátozza sem idő, sem tér.* És azt mondta: *János apostol megtapasztalta ezt a dimenziót, amikor azt mondta: Szellemben voltam az Úr napján. És képes volt meglátni és megtapasztalni az én királyságomat, ami sokkal valóságosabb, mint ez a fizikai világ, amit látsz. Ez a fizikai világ, amit látsz, ez mulandó. De látod ezt a nőt a kútnál, és ez egy teljesen más dimenzió. Ez egy szellemi dimenzió, amit sem idő, sem tér nem köt. A szellemed ebben a valóságban, ebben a térben lakozik. És ami a szellemedet bekorlátozza, az a tudatosság. Ha nem vagy tudatában a szellemi világnak, akkor lelki vagy, de ha tudatában vagy a szellemi világnak, akkor szellemi vagy. A kérdés az: melyik az a kettő közül, ami uralkodik az életedben.*

És aztán elmagyarázta nekem, hogy hogyan is történt maga ez a történet, amikor Jézus találkozott a szamáriai asszonnyal a kútnál. Tudod, az a királyság, ami benned van, az komplett, az teljes. És ha te ezt tudod, semmi nem tud majd ellened állni, és minden meglesz, amit mondasz. Sokan ismerjük ezt a történetet, amikor Jézus beszélget a szamáriai asszonnyal a kútnál. Jézus kért tőle egy pohár vizet, és elkezdett beszélni neki a személyes életéről, a szerelmi életéből megvilágított dolgokat. És ez az asszony rögtön észrevette, hogy Jézus egy próféta. „Hát honnan tudhatná ezeket a dolgokat rólam, ha nem lenne próféta?”

És mivel most már egy próféta volt előtte, meg akart tőle kérdezni valamit, mert abban az időben, amiben ő élt, egy nagyon nagy konfliktus helyzet alakult ki. Megkérdezte, hogy hol kellene imádni Istent? Mert egyesek azt mondják, hogy Szamáriában, egyesek azt mondják, hogy Jeruzsálemben. Mert ő szamáriai asszony volt, és tudjátok, a zsidók nem voltak jóban a szamáriaiakkal abban az időben. Egy elég nagy ellenségeskedés volt közöttük, és vitatkoztak egymás között, hogy hogyan kellene imádni az Urat, és hol?

Ezt megnézhetjük; a **János evangélium 4. rész 19**-es verse azt mondja: *Ekkor az asszony így felelt: Uram, látom, hogy próféta vagy. Őseink ezen a hegyen imádták Istent, ti, júdeaiak azt mondjátok, Jeruzsálemben kell Istent imádni*. Szóval, ez a nő, ez az asszony minden egyes nap idejött, hogy életet adó vizet merítsen. Jézus megváltoztatta a témát. Azt mondta a **13**-as versben: *Ha ebből a vízből iszol, amit én adok neked, akkor soha meg nem szomjazol újra*. Ez az asszony nem értette, miről beszél Jézus. De Ő pontosan arra gondolt: *Ha ebből a vízből iszol, akkor benned lesz egy kút. A te bensődben. Ami folyamatosan adja a vizet, és többé nem fogsz megszomjazni.*

Szóval, látod, Jézus egy olyan dolgot mondott itt, amit sok keresztény, és a legtöbb keresztény még mindig nem értett meg. Egészen addig, amíg rajtad kívül, a testeden kívül van ez a kút, mindig oda kell menned fizikailag, hogy meríts abból a vízből, annak a kútnak a vizéből. De Ő azt mondta: *Asszony, mit szólnál ahhoz, hogy ha egy ilyen kút a bensődben lenne? Nem kell többé jönnöd a kúthoz, nem kell többé fizikailag görcsölnöd, vagy bármit cselekedned, vagy munkálkodnod. Annyi vizet meríthetsz belülről, belőled, bármikor, amikor csak akarsz, amennyit csak akarsz.* És ez az egész beszélgetés erről szólt.

Sokszor mondjuk azt: Töltekezzünk be Szellemmel. De még mindig jövünk a külső kúthoz, hogy a szükségeinket betöltse az Úr. **Ézsaiás** próféta mondja **12. rész 3**-as verse: *Akkor ujjongó örömmel fogtok vizet meríteni a szabadítás forrásából.* És azt mondja: *Akkor, azon a napon így énekeltek majd: Dicsérjétek az Örökkévalót! Magasztaljátok nevét! Hirdessétek a nemzetek között hatalmas tetteit! Hirdessétek, hogy neve mindenek fölött való!* Azt mondta: Azon a napon. Akkor. Örömmel fogunk vizet meríteni a szabadítás forrásából – azt mondja. Azon a napon. Akkor. Mikor? A mi időnkben. Ezekben az időkben, ezen a napon.

És azt mondja az **5**-ös vers: *Énekeljetek az Örökkévalónak, Róla énekeljetek, mert dicsőséges dolgokat vitt véghez! Tudja meg az egész világ!* És a **6**-os vers: *Ujjongva kiáltsatok Sion lakói, mert nagy közöttetek Izrael Szentje, és veletek lakik* – másképp: *bennetek lakik.* Tehát van bennünk egy forrás, van bennünk egy kút. És ez azt jelenti, hogy mi képesek vagyunk betölteni másoknak a szükségeit. Meg kell, hogy szabaduljunk attól, hogy állandóan valamire szükségünk van, és ebben a szükség-tudatúságban élünk.

És azt mondja újra – **Ésaiás 12**-nél vagyunk még mindig – *Dicsérjétek az Örökkévalót, magasztaljátok nevét!* A **6**-os vers: *Ujjongva kiáltsatok Sion lakói, mert nagy közöttetek Izrael Szentje! És veletek lakik* – más fordítás szerint – *bennetek lakik.* Szóval, látod, mindened megvan, amire csak szükséged van. Ebből a kútból, ebből a forrásból, ami benned van, és te bármikor meríthetsz vizet ebből, és másoknak is adhatsz belőle. Szóval, Isten meg akarja változtatni a gondolkodásmódunkat, hogy ne szükségtudatúak legyünk, hanem azokká az emberekké váljunk, akik másoknak is képesek adni.

És a kulcs a következő: Egészen addig, amíg állandóan annak vagy tudatában, hogy neked mindig szükségeid vannak, addig nincs semmi, amit adhatsz másoknak. Eljössz a gyülekezetbe minden egyes vasárnap, hogy a szükségeidet betöltse az Úr, és aztán kifogy ez a forrás belőled, és a jövő héten újra jönnöd kell, hogy feltöltekezz. És ha ilyen szükségtudatú vagy, akkor nincs semmi, amit másoknak tudnál adni.

Péter azt mondta, amikor jött hozzá a béna ember - az **Apostolok cselekedetei 3. rész 6**-os versben olvassuk: *Péter azonban azt mondta: Arany vagy ezüstpénzem nincs, de amim van, azt adom neked; a názáreti Jézus, a Messiás nevében mondom: Kelj fel, és járj!* Tehát, azt a Jézust adta neki, aki benne volt. Péter pontosan tudta, hogy ki az, aki benne van. Hogy belül van egy forrás, egy kút, és ő abból meríthet, és adhat másoknak. És azt mondta az **Apostolok cselekedetei 4:31**-ben is, amikor együtt imádkoztak, megremegett a föld, összegyűltek, és betöltötte őket a Szent Szellem, és továbbra is bátran hirdették Isten üzenetét mindenkinek.

És összegyűltek a tömegek, és folyamatosan be voltak töltve a Szellemmel. Be voltak töltve, bennük volt, belül volt ez a forrás, ez a kút, és újra és újra töltekeztek föl. És ezért voltak képesek adni másoknak is. És Jézus Krisztus feltámadásáról tettek bizonyságot. Azt mondta Jézus: *Van valami, amit adnom kell neked, amit adni tudok neked, de ez belül van. Ez benned van. És hogyha belőled is elkezd ez kifolyni, akkor megérint ez mindenkit. És a víz folyik, és minden élővé válik, és mindent meggyógyít*. Péter ezt mondta ezzel – Kelj föl, és járj! Nincs másom, csak ezt tudom neked adni.

És megnézhetjük ezt az Ószövetségben is, a próféta, amikor beszél. Az Ezékiel könyvéhez fordítsunk. **Ezékiel 47:1**-ben azt mondja: *Majd egy férfi visszavezetett a templom bejárati kapuja elé, amely keletre nézett. Láttam, hogy a templom déli sarkánál, a templom küszöbe alól vízforrás fakadt fel.* Mi ez a templom? Mi vagyunk ez a templom. Mi vagyunk az Úrnak a háza. És aztán a **8**-as versben tovább folytatja: *A férfi ezt mondta: Ez a folyó az Arabah völgyön keresztül a keleti puszta felé halad, és a Holt tengerbe ömlik. Amikor pedig a vize bejut oda, meggyógyítja a Holt tenger vizét. Ahová ennek a folyónak a vize eljut, ott minden teremtmény élni fog, és megszaporodik.* **9**-es versnél vagyunk: *A Holt tengerben is rengeteg hal nyüzsög majd, mert ahová ez a folyó behatol, ott minden élőlény egészséges lesz, és élni fog.* Tehát minden, ahová a folyó eljut, ott minden élőlény egészséges lesz, és élni fog.

Arról beszél Ezékiel, hogy Isten házából folyik ez a víz, ez a forrás. A templomból is. Mi vagyunk Isten háza, mi vagyunk ez a templom. És ahová eljutott ez a folyó, minden élővé vált, és minden meggyógyult. Nincs már itt annak az ideje, hogy eljöjjünk azért gyülekezetbe, hogy megteljen a mi merítő edényünk, vagy vizeskupánk. Hétről hétre csak betöltekezzünk, feltöltekezzünk, hogy aztán a következő hetet valahogy túléljük. Ennek véget kell érnie a gyülekezetben, az egyháznak meg kell változnia! Isten királysága benned van! Te vagy a Szent Szellem temploma, te vagy Isten háza, és a te bensődből élő víznek folyamai kell, hogy kiömöljenek. És mindent, amit megérint ez az élő víz, az meggyógyul, és életre kel. De neked ehhez tudatosítanod kell magadban, hogy benned van ez a folyó, benned van ez a forrás, vagyis ez a kút. Tudatossá kell, hogy váljon!

Szóval, ezt mondta ez a szamáriai asszony, hogy: Hol kell akkor dicsőítenünk? Szamáriában, vagy Jeruzsálemben? Hol van ez a hely? Mert a zsidók és a szamáriaiak között ez egy nagy vitatéma volt. És a **János 4:21**-ben Jézus azt mondta az asszonynak: *Asszony, higgy nekem, eljön az az idő, amikor nem kell sem Jeruzsálembe, sem erre a hegyre felmenni annak, aki a mennyei Atyát akarja imádni.* Szóval, hát akkor hol fogjuk imádni Őt? **János 4:24**-es vers: *Isten Szellem. Ezért akik Őt imádják, azoknak is Szellemben és igazságban kell imádniuk Őt.*

Figyeljetek rám: A Szellem az a királyság valósága, a királyság atmoszférája. Ez egy más dimenzió. A szellemi dimenzió. Amikor imádjuk az Urat, akkor Szellemben kell imádnunk Őt, de igazságban is imádjuk Őt. És ez a szó, hogy „igazság”, egy görög szóból származik, ami az „*alétheia*”. És ez egy nagyon érdekes szó. Mert a görög lexikonból angolra fordítva ez szó szerint azt jelenti, hogy megjelenített valóság vagy kijelentett valóság. Tehát hogyan kell imádnunk Istent? Szellemben, egy másik dimenzióban. Abban a dimenzióban, ami a királyság dimenziója. És abból a pozícióból, arról a helyről, ami a kijelentett valóság, a megjelenített valóság.

És az Új Testamentumban nagyon sokszor meglátjuk azt, hogy igazság, hogy eljön Isten Szelleme, és megjeleníti az igazságot. Ő az igazság Szelleme. Az igazság azt jelenti, hogy megjelenített, vagyis kijelentett valóság, realitás. Tehát Isten királyságának a valósága, vagyis atmoszférája a szellemi világban van. Ez szellemi, de ez egy kijelentett, megjelenített valóság. Ez sokkal valósabb, mint az a fizikai világ, amiben élünk. Az Úr nem ebből a fizikai világból való – nem ebből a világból vagyunk mi sem. A **János evangélium 18.** részben láthatjuk azt, amint Jézus mondja: *Az én királyságom nem e világból való.*

Tehát miben imádjuk az Urat? Ebben a valóságban, és igazságban. Tehát Szellemben és igazságban imádjuk Őt. És ez nem egy földrajzi helyhez kötött. Ez egy teljesen más valóság. Egy teljesen más világ. A királyságnak a valósága, az atmoszférája, a szellemi világ atmoszférája. Jézus azt mondta, hogy: Van benned egy hely, ami a királyság, és ez a szellemedben van belül, benned. És onnan dicsőíthetsz, onnan imádhatsz engem. És amikor engem imádsz, akkor egy teljesen más valóságból imádsz engem. Te állhatsz a trón előtt, és imádhatod Istent abból a megjelenített, vagy kijelentett valóságból, realitásból. És ez jelenti azt, hogy arról a helyről imádod Istent, ami az igazságnak a helye. És ez nincs bekorlátozva, elhatárolva erre a földre, erre a földrajzi helyre.

János azt mondta, hogy: Szellemben voltam az Úr napján. És Jézus meg akarta mutatni ennek az asszonynak, hogy az imádat kapcsolatban áll Isten Szellemével. Mert az, aki az Úrral egyesül, az egy szellem Ővele. Nem kell megvárnod, hogy meghalj – ahhoz, hogy a mennybe menj, és ott imádd Istent Szellemben. Most, itt, ezen a földön imádhatod Őt - ott, a trónterem előtt. És ez a valóság.

Nézzük meg, Jézus milyen kifejezést használt. Egy nem szokványos kifejezést. Azt mondja a **János 4:23**-ban: *Eljön majd az idő, sőt, már itt is van...* Ez most akkor ellentmondás? Hogy el fog jönni majd az idő a jövőben, de már itt is van az idő? Mit mond? *Eljön majd az idő, sőt, már itt is van, amikor az igaz imádók szellemben is igazán imádnak, tehát Szellemben és igazságban imádják a mennyei Atyát, mert az Atya olyanokat keres, akik Őt imádják.* Azt mondja, hogy eljön az idő, de ez az idő valósággal már itt is van. Tehát olyan, mintha ellentmondás lenne, nem?

Azt mondja: Jön az idő, és el fog jönni az az idő, amikor majd meghalsz, és amikor a szellemed oda kerül a mennybe, akkor ott fogsz imádni, ott fogod imádni az Urat a trónja előtt Szellemben és igazságban. Annál az Istennél fogsz imádni, aki ott van a mennyben. De azt mondta ezzel egyetemben, hogy már itt is van. Tehát ez azt is jelenti, hogy nem kell várnod arra, hogy meghalj, és a szellemed felkerüljön oda ahhoz, hogy Őt imádd, hanem már most, itt, ezen a földön is imádhatod Őt, és már most megláthatod Őt. Jézus ezt a kifejezést használta, mert Őt nem köti sem idő, sem tér.

És újra használta ezt a János **5:25**-ben, amikor azt mondja: *Bizony, bizony, mondom nektek, eljön az idő, sőt, már itt is van, amikor a halottak meghallják Isten fiának hangját, és akik hallgatnak a szavára, örökké élni fognak*. Jézus itt a feltámadásról beszélt. Azt mondta: *Eljön majd az idő, amikor meg fogjuk tapasztalni a halottak feltámadását, feltámadunk a halálból. És ez el fog jönni.* De azt mondta: *Sőt, már itt is van.* Tehát ez más szavakkal: már most ebben járhatunk. Nem kell megvárnunk azt az időt. Már most itt van.

És Pál is erre gondolt a **Filippi 3:10**-ben, amikor azt mondta: *Most viszont arra törekszem, hogy egyre jobban megismerjem Krisztust, hogy megtapasztaljam a feltámadás erejét.* Tehát nagyon-nagyon fontos az, hogy megértsük: már most, amikor itt élünk a földön, már most megtapasztalhatjuk mindezt, mert ez az idő már most van. A szellemi valóság – ez egy realitás, egy kijelentett valóság, ez az igazság. Ha ezt megértjük, ha felfogjuk ezt, akkor tudjuk azt, hogy nem vagyunk bekorlátozva ebbe a fizikai valóságba.

**Kolossé 2:9** azt mondja, hogy *Krisztusban lakozik Isten egész teljessége*. **Efézus 3:19**: *Hogy megismerjétek Krisztus szeretetét, és ezáltal Isten maga töltsön be titeket a teljességével*. Mi Isten teljessége? Isten teljessége az, ami benned van. Tehát te teljes vagy, komplett. És neked tudatában kell ennek lenned, nem kaphatsz már többet annál, ami már most benned van, belül a te bensődben. Miért jövünk mindig, hogy kérjünk dolgokat? Hát nem is kaphatunk már többet. Mindenünk megvan már. Meg kell, hogy változtassuk a gondolkodásunkat!

Azt mondod: De hát nekem vannak szükségeim. Figyelj most rám! Lovagolhatsz ezen az egész életed végéig, ha ezt akarod, de megváltoztathatod a gondolkodásodat arra az igazságra alapozva, amiről most beszélünk. Jézus azt mondta **Lukács evangéliuma 12. rész 24**-es versében: *Nézzétek a hollókat: nem vetnek, nem aratnak, nincs raktáruk, sem magtáruk, Isten mégis táplálja őket. Mennyivel értékesebbek vagytok ti a madaraknál. Ki tudná közületek aggodalmaskodásával akár csak egy órával is meghosszabbítani az életét? Ha pedig még ennyit sem tudsz ennyit elérni a saját erődből, akkor mi értelme van a nagyobb dolgok felől aggódni? Figyeljétek meg a mezőn a vadvirágokat, hogyan növekednek! Nem fáradoznak, hogy ruhát készítsenek maguknak, mégis azt mondom nektek, hogy Salamon király a dicsősége csúcsán sem öltözködött olyan szépen, mint ezek. Látjátok, ezek a növények ma még virágzanak, holnap meg már elszáradnak, és a tűzbe dobják őket. És Isten mégis milyen gyönyörűen öltözteti őket! Akkor titeket mennyivel inkább! Ne legyetek tehát kishitűek!*

Folytatjuk a **29**. verssel: *Ne aggódjatok hát amiatt, hogy lesz-e mit ennetek, vagy innotok! Azok törtetnek ilyen dolgok után, akik nem ismerik Istent! Mennyei Atyátok azonban jól tudja, hogy mindezekre szükségetek van. Isten királyságával törődjetek inkább!* Tehát azt mondja: *Inkább, keressétek először Isten királyságát. Erre törekedjetek mindenekelőtt. Isten pedig majd törődik azzal, amire szükségetek van.* Más fordítás szerint: Ráadásként minden más megadatik nektek. Keressétek előbb Isten királyságát, keressétek mások szükségeinek betöltését először, az Ő királyságát, ami bennetek van, és akkor nem lesz szükség arra, hogy bármi mást kérjetek a saját szükségletetek felől, mert mindenetek megvan már.

Ez automatikusan ott van bennetek, mert Isten királysága benned van. Már nincs semmi, amire szükséged lenne, mert minden szükségedet betöltötte. Azt mondta: Ne félj, te kicsiny nyáj, mert neked adja Ő a királyságát, amiből élsz. Tehát, meg kell értened, hogy ez a királyság benned van, belül van, és nincs szükséged semmi másra, mert te teljesen komplett, teljesen teljes vagy Őbenne. Mit vár tőled az Úr? Mit jelent az, hogy ne legyünk többé szükségtudatúak? Meg kell törnie bennünk ennek a gondolkodásmódnak. Hagyd abba, hogy a magad szükségeiért imádkozol! Hagyd ezt abba! Ne imádkozz a saját szükségeidért, mert ezeket már megkaptad.

De hogyan tudjuk felszabadítani ezeket a dolgokat? Úgy, hogy egy teljesen más gondolkodásmódot teszünk magunkévá. Lapozzunk az **Ésaiás 58**-hoz. Az Ószövetség sokat beszél a böjtölésről. És azt mondja a **6**-os vers, hogy nem ez a fajta áldozat, amit az Úr vár tőlünk. Olvassuk el **Ésaiás 58:6**-ot: *Nem, az a böjt, amit én szeretek, az nem ilyen. Nyissátok ki a gonoszság bilincseit! Engedjétek szabadon az elnyomottakat, oldozzátok le igájuk köteleit, törjetek össze minden igát* – azt mondja. Mindezt miből teheted meg? Abból a forrásból, ami már megvan benned. Mert benned belül van egy kút, egy forrás.

**7**-es vers: *Kenyered oszd meg az éhezővel, otthonod a hajléktalan szegénnyel, ha ruhátlant látsz, öltöztesd föl, és testvéred elől ne zárkózz el!* Ez egy teljesen másfajta gondolkodásmód. Ez a mi feladatunk, hogy ezt a királyságot, ami bennünk van, vigyük el másoknak. A királyságnak a minőségét, a bőségét, hogy ne magunkért kérjünk dolgokat, mert nekünk magunknak már mindenünk megvan. Bennünk van már minden, amire csak szükségünk van. Azt mondja, hogy ezeket cselekedjük, másokért éljünk, másokért kérjünk.

Ha ezt tesszük – **8**-as vers –, *akkor felvirrad világosságod, mint a hajnal, mint a hajnal fénye, és betegségedből hamar felépülsz, és egészséged helyreáll. Az igazságod megy előtted, mint elővéd, az Örökkévaló dicsősége pedig hátulról védelmez. Akkor, ha segítségül hívod az Örökkévalót, Ő meghallja, és válaszol neked, mikor hozzá kiáltasz, azt mondja: Itt vagyok! Ha egymást le nem igázzátok, ha másokra újjal nem mutogatsz, ha beszéddel sem támadsz senkire, ha odaadod az éhezőnek, amit saját lelked kíván, ha a nyomorultak lelkét táplálod vele, akkor felragyog világosságod a sötétségben is. Még a homály is úgy ragyog, mint a déli verőfény. És akkor minden, amire szükséged van, ott van, és meg fogod kapni. És hogyha a lelkedet megnyitod az éhezők felől, így ragyog fel a te világosságod.*

Azt mondja a **11**-es vers: *Akkor az Örökkévaló vezérel téged szüntelen, még kietlen, száraz földön is mindennel ellát. Csontjaidat megerősíti, és olyan leszel, mint a jól öntözött viruló kert, mint a forrásvíz, mely el nem apad.* Figyelj erre nagyon! *Mint a forrásvíz, mely el nem apad*. Benned van belül ez a forrásvíz, ez a kút. Aminek olyan vize van, ami folyamatosan folyik, soha el nem apad. Minden, amire szükséged van, az már ott van benned, belül. Ez azt is mondja, feledkezz meg a saját szükségleteidről, mert többé ez már nem erről szól. Hirdessük a királyságot, és a királyságot szabadítsd fel a szomszédaidnak, a barátaidnak, ismerőseidnek. Bárkinek, akivel csak találkozol, ezt a királyságot szabadítsd föl! Ennek a királyságnak az alapelve az adás. Adj, és adatik neked. Megnyomottat, megrázottat adnak a te elődbe. Isten királysága benned van. Most, ebben a pillanatban. És minden, amire szükséged van, ez benned van.

Imádkozzunk most! Uram, köszönjük Neked ezt az igazságot, és most kérlek Téged, hogy hadd jöjjön ez a Te népedhez, mint egy kijelentés. Mint a kijelentett valóság, megjelenített valóság, hogy tudják azt, hogy ők már most teljesek benned. Uram, imádkozom, hogy ez a szokványos keresztény gondolkodásmód, ami a szükségtudatúság, megszűnjön bennünk. Hogy ne folyton elvenni akarjunk dolgokat, hanem tudjunk adni dolgokat. Mert amire nekünk szükségünk van, az már minden megvan számunkra, mivel Isten teljessége lakozik bennünk, a mi bensőnkben. Uram, imádkozom, hogy adj kijelentést a te népednek, hogy azt okozza ez a kijelentés, hogy megváltoztassák az útjukat, ahogy járnak Veled ebben az életben. És ezáltal benne legyenek, benne lakozzanak mindabban a jóban, mindazokban a jó és bőséges dolgokban, amit már Te beléjük adtál. Amire csak szükségük van, már megvan bennük, az ő bensőjükben, a Jézus nevében! Ámen!